
Anexă: Cum poate Orizont 2020 să contribuie la economia circulară?
Economia circulară reprezintă o strategie de dezvoltare care implică o creștere economică fără a spori consumul de resurse, o transformare profundă a lanțurilor de producție și a obiceiurilor de consum și reproiectarea sistemelor industriale la nivel de sistem. Aceasta se bazează pe inovație tehnologică, socială și organizațională. Necesită elaborarea unui nou portofoliu de competențe și cunoștințe, precum și noi instrumente financiare, și implicare multiparticipativă. În ceea ce privește acțiunile prin care economia circulară poate fi sprijinită, acestea sunt demonstrațiile, asimilarea pe piață, sensibilizarea, diseminarea și internaționalizarea. 
Cât despre conținut, este nevoie de o integrare puternică între componentele „Poziția de lider în sectorul industrial” (partea II) și „Provocări societale” (partea III) ale programului Orizont 2020. Întrucât economia circulară ia în considerare întregul potențial al lanțului valoric, necesită sprijin în toate etapele lanțului cercetării și inovării. Prin urmare, într-o anumită măsură, va fi necesară și contribuția din partea altor componente ale programului Orizont 2020 referitoare la excelența științifică (partea I), răspândirea excelenței și extinderea participării (partea IV), știința cu și pentru societate (partea V), acțiunile directe nenucleare ale Centrului Comun de Cercetare (partea VI) și Institutul European de Inovare și Tehnologie (partea VII). Contribuția diferitelor componente ale programului Orizont 2020 la economia circulară sunt rezumate mai jos. Merită subliniat faptul că parteneriatul public-privat SPIRE și ITC BBI sunt sprijinite de programul Orizont 2020 și că acestea contribuie în mod semnificativ la îndeplinirea obiectivelor economiei circulare.

